Diari Oficial de la Generalitat Valenciana


Sumari del DOGV 8920, del 06-10-2020 (2020/8205)

RESOLUCIÓ de 5 d'octubre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques dels graus en Ciències de la Salut en centres sanitaris públics i privats per personal estudiant d'universitats públiques i privades de la província de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8920

Data del DOGV
:   06-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8205


Data del document
:   05-10-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ de 5 d'octubre de 2020, de la consellera de Sanitat Universal i Salut Pública, per la qual s'acorden mesures especials en relació amb les pràctiques dels graus en Ciències de la Salut en centres sanitaris públics i privats per personal estudiant d'universitats públiques i privades de la província de València. [2020/8205]  
Antecedents de dret  
Després de la detecció de casos de Covid-19, en persones relacionades amb la residència Galileo Galilei de València en els passats dies 30 de setembre i 1 d'octubre de 2020, i el garbellat massiu realitzat a tots els seus residents, s'ha constatat que almenys dels 106 casos positius detectats després del garbellat, 25 persones estan relacionades amb carreres de l'àmbit de les Ciències de la Salut de diferents universitats de l'àrea metropolitana de la ciutat de València.  
El document «Estratègia de detecció precoç, vigilància i control de Covid-19» del Ministeri de Sanitat, en la seua versió del 25 de setembre de 2020, assenyala que la indicació de quarantena als contactes estrets durant els 10 dies posteriors a l'últim contacte amb un cas confirmat, és una de les principals mesures de prevenció per a controlar la transmissió.  
L'informe de la Direcció del Departament de Salut Pública de València i la proposta de la directora general de Salut Pública i Addiccions de data 5 d'octubre de 2020, expressa que «donades aquestes xifres, l'elevat nombre de contactes estrets per cas, l'alta incidència d'asimptomàtics en la població jove i l'alta vulnerabilitat de les persones a les quals atenen durant la seua formació clínica, no s'aconsella, en aquests moments i fins a la finalització de l'estudi de contactes estrets dels casos conformats, la realització de pràctiques per part de l'alumnat de Ciències de la Salut».  
Per això, es considera necessari suspendre les pràctiques de les disciplines de Ciències de la Salut, que es realitzen en qualsevol centre sanitari situat a la província de València, per l'alumnat dels graus en Ciències de la Salut de les universitats públiques i privades.  
  
Fonaments de dret  
La Generalitat, a través de la Conselleria de Sanitat Universal i Salut Pública, té competència exclusiva en matèria d'Higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.   
  
La Llei orgànica 3/1986, de 14 d'abril, de mesures especials en matèria de salut pública estableix en el seu article 1 que «A fi de protegir la salut pública i previndre la seua pèrdua o deterioració, les autoritats sanitàries de les diferents administracions públiques podran, dins de l'àmbit de les seues competències, adoptar les mesures previstes en la present Llei quan així ho exigisquen raons sanitàries d'urgència o necessitat» i en el seu article 3, més en concret, que «Amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb els mateixos i del medi ambient immediat, així com les que es consideren necessàries en cas de risc de caràcter transmissible».  
La Llei 33/2011, de 4 d'octubre, general de salut pública, per part seua, estableix en el seu article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional i quan així ho requerisquen motius d'extraordinària gravetat o urgència, l'Administració General de l'Estat i les de les comunitats autònomes i ciutats de Ceuta i Melilla, en l'àmbit de les seues respectives competències, podran adoptar quantes mesures siguen necessàries per a assegurar el compliment de la Llei» i en el seu apartat 2 que «en particular, sense perjudici del que es preveu en la Llei 14/1986, de 25 d'abril, general de sanitat, l'autoritat competent podrà adoptar, mitjançant resolució motivada, les següents mesures:  
d) La suspensió de l'exercici d'activitats».  
L'article 26.1 de la Llei 14/1986, de 25 d'abril, general de sanitat, preveu que «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'Empreses o les seues instal·lacions, intervenció de mitjans materials i personals i quantes unes altres es consideren sanitàriament justificades».  
Sobre la base del que s'ha exposat, de conformitat amb l'article 81.1 b) de la Llei 10/2014, de 29 de desembre, de la Generalitat, de salut de la Comunitat Valenciana, resolc:  
Suspendre les pràctiques que es realitzen en qualsevol centre sanitari públic o privat, situat a la província de València, per l'alumnat de les universitats de titularitat pública i privada, dels graus en Ciències de la Salut.  
Aquesta mesura especial es mantindrà des del 6 al 16 d'octubre de 2020, tots dos inclusivament.  
S'adverteix que la present resolució posa fi a la via administrativa i es podrà interposar recurs contenciós administratiu en el termini de dos mesos, comptats des de l'endemà al de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.   
  
València, 5 d'octubre de 2020.- La consellera de Sanitat Universal i Salut Pública: Ana Barceló Chico.